**Likumprojekta „Par Apvienoto Nāciju Organizācijas Vispārējās konvencijas par klimata pārmaiņām Parīzes Nolīgumu” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Likumprojekts „Par Apvienoto Nāciju Organizācijas Vispārējās konvencijas par klimata pārmaiņām Parīzes Nolīgumu” (turpmāk – likumprojekts) ir izstrādāts saskaņā ar likuma „Par Latvijas Republikas starptautiskajiem līgumiem” 9. panta 5. punktu.  Eiropas Savienības (turpmāk – ES) Padomes (turpmāk – Padome) lēmums Nr. 2016/590 par to, lai Eiropas Savienības vārdā noslēgtu Apvienoto Nāciju Organizācijas Vispārējai konvencijai par klimata pārmaiņām ietvaros pieņemto Parīzes Nolīgumu (turpmāk – Padomes lēmums Nr. 2016/590) tika pieņemts 2016.gada 11. aprīlī. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | *Problēma, kuras risināšanai nepieciešama projekta izstrāde*   * **Parīzes Nolīguma būtība un mērķi.**   Parīzes Nolīgums tika pieņemts Apvienoto Nāciju Organizācijas Vispārējās konvencijas par klimata pārmaiņām (turpmāk – Konvencija) Pušu konferences 21. sesijā 2015. gada 12. decembrī, Parīzē. Latvijas Republikas vārdā atbilstoši 2016. gada 12. aprīļa Ministru Kabineta sēdē pieņemtā protokollēmuma (TA-695) 2. punktā ietvertajam pilnvarojumam Parīzes Nolīgumu 2016. gada 22. aprīlī parakstīja vides aizsardzības un reģionālās attīstības ministrs Kaspars Gerhards. 2016. gada 22. aprīlī Parīzes Nolīgums tika parakstīts arī ES vārdā saskaņā ar 2016. gada 11. aprīlī pieņemto Padomes lēmumu Nr. 2016/590.  Parīzes Nolīgums ir starptautisks starpvalstu līgums, kura mērķis ir stiprināt globālo rīcību klimata pārmaiņu novēršanai un:  1) noturēt globālo sasilšanu zem 2°C robežas salīdzinot ar pirmsindustriālo līmeni un censties ierobežot temperatūras pieaugumu 1.5°C robežās, jo tas būtiski samazinās klimata pārmaiņu izraisītos riskus un ietekmes;  2) uzlabot pielāgošanos klimata pārmaiņu negatīvajām ietekmēm un sekmēt noturīgumu pret klimata pārmaiņām;  3) sekmēt investīciju novirzi saskaņā ar oglekļa mazietilpīgu un pret klimata pārmaiņām noturīgu attīstību.   * **Klimata pārmaiņu ierobežošanas saistības**.   Saskaņā ar Parīzes Nolīgumu visām tā Pusēm jāiesniedz un pēc tam regulāri jāatjauno savi nacionāli noteiktie devumi klimata pārmaiņu ierobežošanā. Proti, Parīzes Nolīgums atsevišķām valstīm neparedz konkrētas klimata pārmaiņu ierobežošanas saistības, bet gan ļauj tās noteikt pašām valstīm.  ES savu iecerēto nacionāli noteikto devumu iesniedza Konvencijas sekretariātam 2015. gada 6. martā, un tas paredz ES dalībvalstu kopīgo apņemšanos samazināt siltumnīcefekta gāzu (SEG) emisijas par vismaz 40 % līdz 2030. gadam salīdzinājumā ar 1990. gadu. Šo mērķi visas ES dalībvalstis vienbalsīgi apstiprināja 2014. gada 24. oktobrī, pieņemot Eiropadomes secinājumus „Par klimata un enerģētikas politikas satvaru laikposmam līdz 2030. gadam” (turpmāk – Eiropadomes secinājumi). Šie Eiropadomes secinājumi paredz arī, ka „visas dalībvalstis sniegs ieguldījumu, lai 2030. gadā sasniegtu kopējo ES emisiju samazinājumu – īstenojot mērķus, kuru apjoms ir no 0 % līdz -40 % salīdzinājumā ar 2005. gadu”.  Katras ES dalībvalsts (arī Latvijas) individuālais SEG emisiju samazināšanas mērķis darbībām, kas nav iekļautas ES Emisijas kvotu tirdzniecības sistēmā (turpmāk – ne-ETS darbības), saskaņā ar Eiropadomes secinājumiem un tajā iekļautajiem nosacījumiem tiks apstiprināts ES likumdošanā. Šajā sakarā tiks veikti grozījumi Eiropas Parlamenta un Padomes 2009. gada 29. aprīļa lēmumā Nr. 406/2009/EK par dalībvalstu pasākumiem siltumnīcas efektu izraisošu gāzu emisiju samazināšanai, lai izpildītu Kopienas saistības siltumnīcas efektu izraisošu gāzu emisiju samazināšanas jomā līdz 2020. gadam (Saistību pārdales lēmums), ar kuru ES dalībvalstīm tika noteikti individuālie SEG emisiju samazināšanas mērķi 2020. gadam. Eiropas Komisija priekšlikumu Saistību pārdales regulai publicēja 2016. gada 20. jūlijā.  Attiecībā uz Eiropadomes secinājumos iekļautajiem nosacījumiem un to iespējamo rezultēšanos Saistību pārdales lēmuma grozījumos, kā arī attiecībā uz ES dalībvalstu individuālā SEG emisiju samazināšanas mērķa noteikšanu un citiem Saistību pārdales lēmuma nosacījumiem, Ministru kabinets 2016. gada 23. februārī apstiprināja Latvijas nacionālo pozīciju Nr. 5 „Par Klimata un enerģētikas politikas satvara laikposmam no 2020. gada līdz 2030. gadam ieviešanu attiecībā uz siltumnīcefekta gāzu emisiju samazināšanu”, un šobrīd Vides aizsardzības un reģionālās attīstības ministrija gatavo detalizētākas aktuālās pozīcijas.   * **Pielāgošanās klimata pārmaiņām**. Parīzes Nolīgumā ir ietverts globāls kvalitatīvs pielāgošanās mērķis, ar kuru visas Puses apņemas palielināt pielāgošanās spējas, stiprināt noturību un mazināt neaizsargātību pret klimata pārmaiņām nolūkā sekmēt ilgtspējīgu attīstību un nodrošināt pienācīgu pielāgošanos, ievērojot Parīzes Nolīguma temperatūras kāpuma iegrožošanas mērķi. Tāpat visām Pusēm ir obligāti jāiesaistās pielāgošanās plānošanas procesu izstrādē un jāīsteno pielāgošanās pasākumi. Saskaņā ar Parīzes Nolīgumu visām Pusēm jāiesniedz vai jāatjauno periodiski pielāgošanās paziņojums. Latvija jau šobrīd izstrādā pielāgošanās klimata pārmaiņām stratēģiju, ar kuras palīdzību Parīzes Nolīguma prasības saistībā ar pielāgošanos tiks īstenotas.   Latvijas pielāgošanās stratēģija tiek izstrādāta kā ilgtermiņa politikas plānošanas dokuments līdz 2030. gadam. Tā izstrādi un saturu (politiku izvērtējumu, klimata pārmaiņu ietekmes un nākotnes scenārijus, risku un ievainojamības izvērtējumu sektoros, tiem atbilstošu pielāgošanās pasākumu identifikāciju, izmaksu un ieguvumu aprēķinus, monitoringu un ziņošanas kārtību) nosaka ES Adaptācijas stratēģijas līdz 2020. gadam pakotne, ES Regulas 525/2013 15. pants, Eiropas Komisijas vadlīnijas, Parīzes Nolīgums u.c.  Pielāgošanās stratēģija tiek veidota, ņemot vērā EEZ finanšu programmas „Nacionālā klimata politika” iepriekš definētā projekta „Priekšlikumu izstrāde Nacionālajai klimata pārmaiņu pielāgošanās stratēģijai, identificējot zinātniskos datus un pasākumus pielāgošanās klimata pārmaiņām nodrošināšanai, kā arī veicot ietekmju un izmaksu novērtējumu” pētījumu rezultātus. Saskaņā ar Valdības rīcības plāna Deklarāciju par Māra Kučinska vadītā Ministru kabineta iecerēto darbību īstenošanai stratēģijas iesniegšanas termiņš Ministru kabinetā ir 2017. gada 30. jūnijs.   * **Klimata finansējuma piešķiršanas nepieciešamība.** Parīzes Nolīguma viens no mērķiem paredz klimata finanšu plūsmu pārvirzi uz mazākām SEG emisijām balstītu un klimatnoturīgu attīstību. Parīzes Nolīguma 9. pants paredz, ka attīstītās valstis turpinās piešķirt klimata finansējumu saskaņā ar to saistībām Konvencijas ietvaros. Lai gan Latvijai nav saistoša pienākuma piešķirt klimata finansējumu Konvencijas ietvaros, jāņem vērā, ka ES kā Pusei šāds pienākums ir. Nākotnē arī no Latvijas var tikt sagaidīta klimata finansējuma piešķiršana, lai palīdzētu jaunattīstības valstu Pusēm īstenot klimata pārmaiņu ierobežojošus pasākumus. * **Parīzes Nolīguma savlaicīgas ratifikācijas nepieciešamība.**   2016. gada 17. - 18. marta Eiropadomes secinājumos[[1]](#footnote-1) ES valstu līderi ir apliecinājuši nepieciešamību ES un tās dalībvalstu vārdā pēc iespējas ātrāk ratificēt Parīzes Nolīgumu. Parīzes Nolīgums stāsies spēkā trīsdesmitajā dienā pēc dienas, kad vismaz 55 Konvencijas Puses, kas rada vismaz 55 % no kopējām aplēstajām globālajām SEG emisijām, būs deponējušas savus ratifikācijas, pieņemšanas, apstiprināšanas vai pievienošanās instrumentus. Līdz 2016. gada 28.septembrim Parīzes Nolīgumu bija ratificējusi 61 Puse, kas aptver 47.79 % globālo SEG emisiju. ES dalībvalstu vidū Ungārija, Austrija un Francija ir pabeigušas savus nacionālos ratifikācijas procesus.  Ja līdz 2016. gada 7. oktobrim Parīzes Nolīgumu ratificēs pietiekams valstu skaits, lai tas stātos spēkā, pirmā Parīzes Nolīguma Pušu sanāksme notiks jau 2016. gadā novembrī Konvencijas Līgumslēdzēju Pušu konferences Marokas Karalistē laikā.  Ja ES nebūs ratificējusi Parīzes Nolīgumu līdz brīdim, kad tas stāsies spēkā, līdz ES un tās dalībvalstis būs ratificējušas Parīzes Nolīgumu Parīzes Nolīguma Pušu sanāksmēs ES un tās dalībvalstis varēs piedalīties vien kā novērotāji, ES un tās dalībvalstīm nebūs iespējas nominēt savus pārstāvjus darbībai Parīzes Nolīguma institūcijās.  Parīzes Nolīgums ir jauktas kompetences starptautisks līgums. Jauktas kompetences starptautisku līgumu ratifikācija ES un dalībvalstīm būtu jāveic kolektīvā un koordinētā veidā.  *Pastāvošais tiesiskais regulējums un tā būtība*  Likuma „Par Latvijas Republikas starptautiskajiem līgumiem” 9. panta 5. punkts noteic, ka Saeimā ir apstiprināmi arī tādi līgumi, ja ratifikācija tieši paredzēta līguma tekstā (noteikta Parīzes Nolīguma 20. pantā).  *Projekta izdošanas mērķis*  Latvija ir Apvienoto Nāciju Organizācijas Vispārējās konvencijas par klimata pārmaiņām, kas ratificēta ar likumu „Par Apvienoto Nāciju Organizācijas Vispārējo konvenciju par klimata pārmaiņām”, un Kioto protokola, kas ratificēts ar likumu „Par Apvienoto Nāciju Organizācijas Vispārējās konvencijas par klimata pārmaiņām Kioto protokolu”, Puse.  Latvija ratificēja Apvienoto Nāciju Organizācijas Vispārējo konvenciju par klimata pārmaiņām 1995. gadā. Savukārt Kioto protokolu Latvija ratificēja 2002. gadā.  **Likumprojekts ir izstrādāts, lai ratificētu Parīzes Nolīgumu, kā arī, lai noteiktu, ka Parīzes Nolīgumā paredzēto saistību izpildi koordinē Vides aizsardzības un reģionālās attīstības ministrija.**  **Likumprojektā tiek arī noteikts, ka Parīzes Nolīgums stāsies spēkā tā 21. pantā noteiktajā laikā un kārtībā, un Ārlietu ministrija par to paziņos oficiālajā izdevumā „Latvijas Vēstnesis”.** |
| 3. | Projekta izstrādē iesaistītās institūcijas | Vides aizsardzības un reģionālās attīstības ministrija (turpmāk – VARAM). |
| 4. | Cita informācija | Nav |
|  | | |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Tā kā līdz ar Parīzes Nolīgumu Latvija apņemas samazināt SEG emisiju, pielāgoties klimata pārmaiņām, kā arī sekmēt investīciju novirzi saskaņā ar oglekļa mazietilpīgu un pret klimata pārmaiņām noturīgu attīstību, likumprojekts varētu ietekmēt visu Latvijas sabiedrību. Tomēr jāatzīmē, ka Parīzes Nolīgumā noteiktos mērķus Latvija ievēro jau šobrīd un tādējādi būtiska tieša ietekme nav sagaidāma. |
| 2. | Tiesiskā regulējuma ietekme uz tautsaimniecību un administratīvo slogu | Parīzes Nolīgums nenosaka nekādas papildus SEG emisiju samazināšanas prasības.  Latvijas pienākums Parīzes Nolīguma ratifikācijas gadījumā būs īstenot saistības, ko paredz ES kopīgais iesniegums Konvencijas sekretariātam. Tas savukārt paredz ES dalībvalstu kopīgo apņemšanos samazināt SEG emisijas par vismaz 40 % līdz 2030. gadam salīdzinājumā ar 1990. gadu. ES, sadarbojoties visām dalībvalstīm, būs regulāri jāatjauno un jāiesniedz atkārtoti iesniegumi Konvencijas sekretariātam nacionāli noteiktie devumi klimata pārmaiņu ierobežošanā, kam būs jābūt ne mazāk ambicioziem kā iepriekš iesniegtajiem nacionāli noteiktajiem devumiem. Latvijai Parīzes Nolīguma ratifikācijas gadījumā būs jāturpina regulāri ziņot par savu progresu SEG emisiju mērķu sasniegšanā Konvencijas sekretariātam. Latvijai būs pienākums palielināt pielāgošanās spējas, stiprināt noturību un mazināt neaizsargātību pret klimata pārmaiņām nolūkā sekmēt ilgtspējīgu attīstību un nodrošināt pienācīgu pielāgošanos, tāpat Latvijai būs jāiesaistās pielāgošanās plānošanas procesu izstrādē un jāīsteno pielāgošanās pasākumi, kas tiks īstenots ar jau izstrādes procesā esošo Latvijas pielāgošanās stratēģijas palīdzību.  Iespējamā ES klimata un enerģētikas politikas satvara ietekme uz Latviju 2020. līdz 2030. gadā ir norādīta Latvijas nacionālajā pozīcijā Nr. 5 „Par Klimata un enerģētikas politikas satvara laikposmam no 2020. gada līdz 2030. gadam ieviešanu attiecībā uz siltumnīcefekta gāzu emisiju samazināšanu”, kas Ministru Kabinetā tika apstiprināta 2016.gada 23.februārī. Papildus informācija pieejama arī EK ietekmes novērtējumā[[2]](#footnote-2). Ietekmes novērtējumā attiecībā uz iekšējo ES SEG emisiju samazinājumu vismaz 40% apmērā salīdzinājumā ar 1990. gadu viens modelēšanas instruments paredz ietekmi uz ES IKP, kas būtu robežās no -0,10 % līdz -0,45 % 2030. gadā, salīdzinot ar atsauces scenāriju. Taču augstāks energoefektivitātes un atjaunojamo energoresursu līmenis, kam nepieciešami lielāki ieguldījumi, varētu radīt pozitīvāku ietekmi uz ES IKP. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Cita informācija | Nav |

|  |
| --- |
|  |
| **III. Tiesību akta projekta ietekme uz valsts budžetu un pašvaldību budžetiem** |
| Likumprojekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Likumprojekts šo jomu neskar. |

|  |  |  |
| --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | |
| 1. tabula | | |
| Tiesību akta projekta atbilstība ES tiesību aktiem | | |
| 1. | Saistības pret Eiropas Savienību | Eiropas Savienības Padomes lēmums Nr. 2016/590 par to, lai Eiropas Savienības vārdā noslēgtu Apvienoto Nāciju Organizācijas Vispārējai konvencijai par klimata pārmaiņām ietvaros pieņemto Parīzes Nolīgumu. |
| 2. | Citas starptautiskās saistības | Ar šo likumu tiek ratificēts Apvienoto Nāciju Organizācijas Vispārējās konvencijas par klimata pārmaiņām Parīzes Nolīgums. |
| 3. | Cita informācija | Likumprojekts atbilst Latvijas Republikas starptautiskajām saistībām un saistībām pret Eiropas Savienību. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Saskaņā ar Ministru kabineta 2009. gada 25. augusta noteikumu Nr. 970 „Sabiedrības līdzdalības kārtība attīstības plānošanas procesā” 7.4.1 apakšpunktu sabiedrības pārstāvji ir aicināti līdzdarboties, rakstiski sniedzot viedokli par likumprojektu tā izstrādes stadijā. Sabiedrības pārstāvji ir informēti par iespēju līdzdarboties, publicējot paziņojumu par līdzdalības procesu VARAM tīmekļa vietnē |
| 2. | Sabiedrības līdzdalība projekta izstrādē | Likumprojekts 2016. gada 8. jūnijā tika publicēts VARAM tīmekļa vietnē: www.varam.gov.lv sabiedriskai apspriešanai. |
| 3. | Sabiedrības līdzdalības rezultāti | Likumprojekta izstrādes gaitā tika saņemti priekšlikumi anotācijai no Latvijas Darba devēju konfederācijas, anotācija tika papildināta. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | VARAM |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Likumprojekts neparedz jaunu institūciju izveidi, likvidāciju vai reorganizāciju.  Likumprojekts neietekmē iesaistīto institūciju funkcijas un uzdevumus. |
| 3. | Cita informācija | Nav |

Vides aizsardzības un reģionālās attīstības ministrs K. Gerhards

Vīza: valsts sekretārs R. Muciņš

29.09.2016

1904

E.Baltroka

67026594, elina.baltroka@varam.gov.lv

1. 2016. gada 17.-18. marta Eiropadomes secinājumi, pieejami tiešsaistē: <http://www.consilium.europa.eu/lv/press/press-releases/2016/03/18-european-council-conclusions/> [↑](#footnote-ref-1)
2. EK ietekmes novērtējums par klimata un enerģētikas satvaru laikposmam no 2020.gada līdz 2030.gadam, pieejams tiešsaistē: <http://eur-lex.europa.eu/legal-content/EN/ALL/?uri=CELEX:52014SC0015> [↑](#footnote-ref-2)